વડાપ્રધાન નરેન્દ્ર મોદી સોમવાર,૧૬ જુલાઈ ૨૦૧૮ના રોજ પશ્ચિમ બંગાળના મિદનાપુરમાં ખેડૂતોની રેલી કરે એ પહેલાં સઘળી તૈયારીની કવાયતના પ્રભારી અને ભાજપના પ્રદેશપ્રમુખ દિલીપ ઘોષ સાથેની રવિવાર બપોરની ચર્ચાનો અર્ક એ નીકળતો હતો કે (૧) ભાજપના આસ્થાપુરુષ ડૉ.શ્યામા પ્રસાદ મુકરજીની આ ભૂમિ પર જ્યાં લગી ભાજપનો ભગવો લહેરાશે નહીં, ત્યાં લગી વડાપ્રધાન મોદી અને રાષ્ટ્રીય અધ્યક્ષ અમિત શાહના નેતૃત્વમાં ભાજપની સેના અને સમગ્રપણે સંઘ પરિવાર પલાંઠી વાળીને બેસશે નહીં. (૨) દેશમાં સૌથી વધુ લાંબા સમય સુધી સતત પશ્ચિમ બંગાળ પર રાજ્ય કરનાર ડાબેરી મોરચાનો મુખ્ય પક્ષ માર્ક્સવાદી કમ્યૂનિસ્ટ પક્ષ ખેદાનમેદાન છે અને એના મોટાભાગના કાર્યકરો એટલેકે કેડર્સ ભાજપમાં જોડાવા દોટ મૂકી ચૂક્યા છે. (૩) અગાઉ ભાજપના વડપણવાળા એનડીએમાં રહીને અટલ બિહારી વાજપેયી સરકારમાં રેલવે પ્રધાન રહેલાં મમતા બેનરજી છેલ્લી બે મુદતથી પશ્ચિમ બંગાળનાં મુખ્યમંત્રી છે અને હવે આગામી લોકસભા ચૂંટણી ટાણે એ એનડીએમાં પાછાં ફરવા ઈચ્છે તો પણ બંગાળ ભાજપ એના માટે આડા હાથ દેશે. ચતુર-રાજકારણીદ્વય મોદી અને મમતા વચ્ચેના સંબંધો ઔપચારિક જરૂર છે, પરંતુ વિપક્ષોના ત્રીજા મોરચા કે મહાગઠબંધન માટે મમતાદીદી અનિવાર્ય હોવાનું દેશના મોટાભાગના વિપક્ષી નેતાઓ માને છે.જોકે મમતા કોંગ્રેસ વિના મોદીના પડકારને ઝીલી શકે એવો વિપક્ષી મોરચો અશક્ય હોવાનું સ્પષ્ટ કરી ચૂક્યાં છે.